TARYBOS REGLAMENTAS (EB) Nr. 2011/2006
2006 m. gruodžio 19 d.
dėl Bulgarijos ir Rumunijos stojimo į Europos Sąjungą pritaikantis Reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams, Reglamentą (EB) Nr. 318/2006 dėl bendro cukraus sektoriaus rinkų organizavimo ir Reglamentą (EB) Nr. 320/2006, nustatantį laikiną Bendrijos cukraus pramonės restruktūrizavimo schemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą (toliau - 2005 m. Stojimo aktas), ypač į jo 20 straipsnį kartu su IV priedu ir 56 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
2003 m. rugsėjo 29 d. Tarybos reglamentas (EB) Nr. 1782/2003, nustatantis bendrąsias tiesioginės paramos schemų pagal bendrą žemės ūkio politiką taisykles ir nustatantis tam tikras paramos schemas ūkininkams (1), iš dalies pakeitė nuostatas dėl pagalbos už sėklą viršutinių ribų dėl 2004 m. stojimo ir įvedė tiesiogines paramos schemas ūkininkams cukraus sektoriuje. 2006 m. vasario 20 d. Tarybos reglamentas (EB) Nr. 318/2006 dėl bendro cukraus sektoriaus rinkų organizavimo (2) įvedė bendrąsias taisykles, reglamentuojančias bendrą cukraus sektoriaus rinkų organizavimą nuo 2006-2007 prekybos metų. Reglamentu (EB) Nr. 320/2006 (3) buvo nustatyta laikina Bendrijos cukraus pramonės restruktūrizavimo schema.
(2)
Šios bendrosios taisyklės ir priemonės turėtų būti atitinkamai pritaikytos, kad jas būtų galima įgyvendinti Bulgarijoje ir Rumunijoje nuo jų įstojimo į Europos Sąjungą.
(3)
Siekiant Bulgarijai ir Rumunijai suteikti galimybę cukraus sektoriuje pasinaudoti paramos priemonėmis, nustatytomis Reglamentu (EB) Nr. 1782/2003, tikslinga iš dalies pakeisti Bulgarijai ir Rumunijai taikomas nacionalines viršutines ribas, atsižvelgiant į papildomos pagalbos dydį. Siekiant užtikrinti, kad Bulgarija ir Rumunija galėtų tiesiogines išmokas už cukrų skirti kaip atskiras tiesiogines išmokas, tikslinga iš dalies pakeisti nacionalines viršutines ribas, taikomas referencinėms sumoms už cukrų. Siekiant Bulgarijoje ir Rumunijoje taikyti nuostatas dėl atskirų išmokų už cukrų, tikslinga atitinkamai patikslinti įgyvendinimo laikotarpius.
(4)
Siekiant Bulgarijai ir Rumunijai sudaryti sąlygas integruoti pagalbą už sėklą į paramos schemas, numatytas Reglamente (EB) Nr. 1782/2003, tikslinga įtraukti Bulgariją ir Rumuniją į šalių, kuriose taikoma ta priemonė, sąrašą.
(5)
Tiek 2005 m. Stojimo aktas, tiek šis reglamentas iš dalies keičia Reglamentą (EB) Nr. 1782/2003 ir tie pakeitimai turėtų įsigalioti tą pačią dieną. Teisinio tikrumo tikslais turėtų būti patikslintas eiliškumas, kurio laikantis bus taikomi tie pakeitimai.
(6)
Siekiant taikyti mechanizmus dėl cukraus, izogliukozės ir inulino sirupo gamybos kvotos ir atsižvelgiant į tradicinį rafinuoti skirto cukraus tiekimo poreikį, kaip numatyta Reglamente (EB) Nr. 318/2006, Bulgarijoje ir Rumunijoje, abi šalys turėtų būti įtrauktos į šalių, kurios naudojasi šiomis priemonėmis, sąrašą. Kitos to reglamento adaptacijos taip pat turėtų būti atliktos siekiant atsižvelgti į konkrečią Bulgarijos ir Rumunijos situaciją.
(7)
Siekiant užtikrinti, kad ūkio subjektai Bulgarijoje ir Rumunijoje galėtų dalyvauti restruktūrizavimo schemoje, numatytoje Reglamente (EB) Nr. 320/2006, reikia adaptuoti tą reglamentą.
(8)
Todėl reglamentus (EB) Nr. 1782/2003, (EB) Nr. 318/2006 ir (EB) Nr. 320/2006 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1782/2003 su pakeitimais, įskaitant 2005 m. Stojimo aktu padarytus pakeitimus, iš dalies keičiamas taip:
1)
71c straipsnyje po pirmos pastraipos įterpiama ši pastraipa:
„Bulgarijos ir Rumunijos atveju 143a straipsnyje numatytas padidinimų grafikas taikomas cukrui ir cikorijai.“;
2)
143ba straipsnis iš dalies keičiamas taip:
a)
1 dalis pakeičiama taip:
„Išmoka skiriama remiantis toliau išvardytais objektyviais ir nediskriminuojančiais kriterijais už 2004-2005, 2005-2006 ir (arba) 2006-2007 prekybos metų atitinkamą laikotarpį, kuris kiekvieno produkto atveju gali būti skirtingas ir kurį valstybės narės turi nustatyti iki 2006 m. balandžio 30 d.:
-
cukrinių runkelių, cukranendrių ar cikorijų kiekiais, dėl kurių sudarytos tiekimo sutartys pagal atitinkamai Reglamento (EB) Nr. 1260/2001 19 straipsnį arba Reglamento (EB) Nr. 318/2006 6 straipsnį,
-
cukraus ar inulino sirupo kiekiais, pagamintais pagal atitinkamai Reglamentą (EB) Nr. 1260/2001 arba Reglamentą (EB) Nr. 318/2006,
-
hektarų, kuriuose auginami cukraus ar inulino sirupo gamybai naudojami cukriniai runkeliai, cukranendrės ir cikorijos, dėl kurių sudarytos tiekimo sutartys pagal Reglamento (EB) Nr. 1260/2001 19 straipsnį arba Reglamento (EB) Nr. 318/2006 6 straipsnį, vidurkiu.
Tačiau jei atitinkamas laikotarpis apima 2006-2007 prekybos metus, šie prekybos metai pakeičiami 2005-2006 prekybos metais ūkininkams, kuriems atsisakoma taikyti kvotas 2006-2007 prekybos metais, kaip numatyta Reglamento (EB) Nr. 320/2006 3 straipsnyje.
Bulgarijos ir Rumunijos atveju:
a)
pirmoje pastraipoje nurodyta data - 2006 m. balandžio 30 d. - pakeičiama 2007 m. vasario 15 d.;
b)
atskiros išmokos už cukrų gali būti skirtos už 2007-2011 m.
c)
pirmojoje pastraipoje nurodytas 2004-2005, 2005-2006, 2006-2007 ir 2007-2008 prekybos metų atitinkamas laikotarpis kiekvieno produkto atveju gali būti skirtingas;
d)
jei atitinkamas laikotarpis apima 2007-2008 prekybos metus, šie prekybos metai pakeičiami 2006-2007 prekybos metais ūkininkams, kuriems atsisakoma taikyti kvotas 2007-2008 prekybos metų laikotarpiu, kaip numatyta Reglamento (EB) Nr. 320/2006 3 straipsnyje.“;
b)
po 3 dalies papildoma šia dalimi:
„3a. 2007 metams Bulgarijai ir Rumunijai 3 dalyje nurodyta data - kovo 31 d. - pakeičiama 2007 m. vasario 15 d.“;
3)
VII, VIIIa ir XIa priedai iš dalies keičiami pagal šio reglamento I priedą.
2 straipsnis
Reglamentas (EB) Nr. 318/2006 iš dalies keičiamas taip:
1)
7 straipsnio 2 dalyje įterpiama ši pastraipa:
„Šioje dalyje prekybos metai Bulgarijai ir Rumunijai yra 2006-2007 metai.“;
2)
9 straipsnio 1 dalis pakeičiama taip:
„1. 2006-2007 prekybos metais III priede nustatyta bendra izogliukozės kvota papildoma 100 000 tonų izogliukozės kvota. Kiekvienais 2007-2008 ir 2008-2009 prekybos metais ankstesnių prekybos metų kvota papildoma 100 000 tonų izogliukozės kvota. Bulgarijai ir Rumunijai tai netaikoma.
Kiekvienais 2007-2008 ir 2008-2009 prekybos metais ankstesnių prekybos metų kvota papildoma 11 045 tonų kvota Bulgarijai ir 1 966 kvota Rumunijai.
Valstybės narės papildomas kvotas įmonėms skiria proporcingai izogliukozės kvotai, skirtai pagal 7 straipsnio 2 dalį.“;
3)
29 straipsnio 1 dalis pakeičiama taip:
„1. Nepaisant 19 straipsnio 1 dalies, nustatytas tradicinis rafinuoti skirto cukraus tiekimo poreikis Bendrijoje yra 2 324 735 tonos per prekybos metus, išreiškus baltojo cukraus kiekiu.
2006-2007, 2007-2008 ir 2008-2009 prekybos metais tradicinis tiekimo poreikis paskirstomas taip:
-
198 748 tonos Bulgarijai,
-
296 627 tonos Prancūzijai,
-
291 633 tonos Portugalijai,
-
329 636 tonos Rumunijai,
-
19 585 tonos Slovėnijai,
-
59 925 tonos Suomijai,
-
1 128 581 tona Jungtinei Karalystei.“;
4)
III priedas pakeičiamas šio reglamento II priedo tekstu.
3 straipsnis
Reglamentu (EB) Nr. 320/2006 3 straipsnio 1 dalies pirmos pastraipos įžanginiai žodžiai pakeičiami taip:
„Cukrų, izogliukozę ar inulino sirupą gaminančiai įmonei, kuriai kvota buvo paskirta iki 2006 m. liepos 1 d., - o Bulgarijos ir Rumunijos atveju iki 2007 m. sausio 31 d., - gali būti skirta restruktūrizavimo pagalba už atsisakytos kvotos toną, jeigu per 2006-2007, 2007-2008, 2008-2009 arba 2009-2010 prekybos metus ji:“.
4 straipsnis
Šis reglamentas įsigalioja 2007 m. sausio 1 d. atsižvelgiant į Bulgarijos Respublikos ir Rumunijos stojimo sutartį.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 19 d.